Štyridsaťpäťročná brunetka, ktorá sa v stredu večer objavila v prvej epizóde z poslednej série známeho projektu Moderná rodina, sa podľa magazínu Forbes stala tretíkrát po sebe najlepšie zarábajúcou ženskou televíznou hviezdou. Na konto si pripísala 41,5 milióna dolárov.
Niežeby v televízii tak dobre platili – hoci honoráre hercov sa dnes často môžu vďaka ich popularite šplhať do státisícových výšok. Vergara je však nesmierne šikovná podnikateľka a dokáže zužitkovať práve spomenutú popularitu. Reklamné kontrakty so značkou Pepsi či kozmetickou firmou CoverGirl jej priniesli veľkú časť ziskov.
K nim by už čoskoro mohli pribudnúť aj profity z predaja línie vlastnej bielizne nazvanej skratkou EBY – znamená to Empowered by you. Vergara o novej kolekcii rozprávala v niekoľkých šou. Najviac však zaujala pravdepodobne pri návšteve moderátora Stephena Colberta, keď spoza pása na sukni vytiahla nohavičky s kvetinovým vzorom a strčila ich moderátorovi do vrecka na saku.